Kremský, Peter, poslanec NR SR (2022-09-21):
Ďakujem, pán predsedajúci. Uvediem teraz návrh zákona, ktorým sa dopĺňa zákon č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov. Predkladá ho do legislatívneho procesu skupina poslancov Národnej rady Slovenskej republiky. Cieľom tohto návrhu zákona je zaviesť novú úpravu vyplývajúcu z aplikačnej praxe, kde by sa odstránili viaceré funkčné nedostatky a rozšíriť informačnú povinnosť o nové subjekty. Precizujú sa niektoré kľúčové definície pojmov, s ktorými zákon pracuje, a tak isto sa upravujú aj niektoré procesné aspekty sprístupňovania informácií pre ľahšiu a efektívnejšiu dostupnosť k informáciám. Návrh zákona nebude mať vplyv na rozpočet verejnej správy, sociálne vplyvy, vplyvy na životné prostredie, vplyvy na služby pre občana, vplyvy na informatizáciu spoločnosti, ani vplyvy na manželstvo, rodičovstvo a rodinu. Návrh zákona bude mať pozitívny vplyv na podnikateľské prostredie. Chcel by som k tomu povedať pár slov. Nebudem všetky jednotlivé body spomínať, ktoré tam sú, môžete si pozrieť dôvodovú správu, ktorú by som tu teda nerád čítal. Každý si ju môže prečítať sám, ale chcem zdôvodniť, prečo sme takúto novelu zákona podali. V programovom vyhlásení vlády sa hovorí o tom, že vláda sa, vláda hodlá zlepšiť infozákon v zmysle jeho rozšírenia jeho pôsobnosti na ďalšie spoločnosti a takisto zvýšenie transparentnosti. Žiaľ, počas 2,5 roka fungovania tejto vlády ministerstvo spravodlivosti nepripravilo takúto, dá sa povedať, že väčšiu novelu infozákona. Ja som sa viackrát o tom informoval, viackrát som dostal prísľub, že áno, už to bude, už to bude, pripravujeme, ale keďže sa to nepodarilo ani do leta tohto roka, tak som sa rozhodol vlastne pripraviť s kolegami takúto novelu a podať ju do Národnej rady Slovenskej republiky. Pokiaľ som o tom aj diskutoval s bývalým vedením ministerstva spravodlivosti, tak vecne s touto novelou súhlasili a podporovali ju s tým, že hovorili, že pripravia teda vlastné, vlastnú komplexnú novelu, ale, žiaľ, keďže sa tak nestalo, pustil som sa do toho sám. Z jednotlivých bodov možno spomeniem to, že návrh zákona rozširuje definíciu povinnej osoby, teda toho, kto je povinný podávať informácie na základe infožiadosti aj na dcéry a tak isto v ďalšom rade, čiže vnučky a pravnučky štátom alebo obcou vlastnených spoločností, ktoré s verejnými zdrojmi operujú. Toto je veľmi dôležité, pretože veľmi často sa v praxi stáva, že štátne inštitúcie alebo verejné inštitúcie schovávajú určité svoje činnosti do dcérskych spoločností čiastočne vlastnených, ktoré potom je pochybné, či sú vlastne pod pôsobnosťou infozákona a veľmi často potom odmietajú podávať informácie. Ďalší bod, ktorý by sa tu mal zmeniť, je povinnosť podávať informácie, pokiaľ sú teda k dispozícii vo formáte, ktorý je možný strojovo spracovať a analyzovať. Toto je veľmi dôležité, pretože často sa takéto informácie poskytujú len vo forme rôznych PDF dokumentov, ktoré nie sú strojovo spracovateľné prípade, JPG formát atď., asi vám nemusím vysvetľovať, že keď dostanete 250 takýchto dokumentov, tak ich analýza a spracovanie je pomerne náročné, čiže tomuto by sme sa radi vyhli. Pokiaľ teda tieto informácie sú dostupné v strojovo spracovateľnom formáte, tak bude povinnosťou ich takto poskytnúť. Predlžuje, navrhuje sa predĺžiť minimálna lehota zverejňovania, povinné zverejnenie zmluvy na desať rokov od nadobudnutia účinnosti podľa zákona. Toto považujeme za dôležité, pretože vidíme, že niekedy až po veľmi dlhom čase vlastne sa objavia informácie, ktoré vedú k analýzam a k získavaniu informácií, takže toto je veľmi dôležité. Z ďalších bodov možno by som vypichol ten, že navrhujeme vlastne obmedziť povinnosť povinnej osoby podávať informácie v tom zmysle, aby nemusela vytvárať extra analýzy a štúdie na základe infožiadosti. To znamená, že infožiadosť by mala smerovať vždy iba k dokumentu, ktorý už existuje, alebo k informácii, ktorá už existuje, aby sa nestalo, že štátna inštitúcia musí vynaložiť kopu peňazí a času na vytvorenie nejakej analýzy, aby mohla odpovedať na infožiadosť. Ak ju nemá vytvorenú alebo ak neexistuje, tak jednoducho to nebude jej povinnosť. K ďalším bodom konkrétnym môžem zareagovať v rozprave. Asi toľko zatiaľ na úvod a budem rád, keď vlastne takýto návrh podporíte, budem rád, keď vlastne transparentnosť verejných inštitúcií na Slovensku sa ďalej rozšíri a keď v podstate naplníme svoj sľub, ktorý sme dali aj v programovom vyhlásení vlády, že v tomto smere legislatívu zlepšíme. Ďakujem veľmi pekne.